กรุงศรีฯล่าเงินฝากมนุษย์เงินเดือน
กรุงศรีฯ ปรับกลยุทธ์ล่าเงินฝากรวม 3 ผลิตภัณฑ์ให้ผลตอบแทนสูง เจาะกลุ่มลูกค้ามนุษย์เงินเดือน
11 ส.ค. 2554

กรุงศรีฯ ปรับกลยุทธ์ล่าเงินฝากรวม 3 ผลิตภัณฑ์ให้ผลตอบแทนสูง เจาะกลุ่มลูกค้ามนุษย์เงินเดือน 
นายกฤษณ์ จันทโนทก ผู้จัดการฝ่ายอาวุโส สายธุรกิจเงินฝากและการลงทุน และประกันภัยธนพัทธ์ ธนาคารกรุงศรีอยุธยา กล่าวว่า ในช่วงไตรมาส 3 ธนาคารจะปรับแผนระดมเงินฝากเพื่อรองรับผลกระทบจาก พ.ร.บ.คุ้มครองเงินฝาก โดยจะรวมเอา 3 ผลิตภัณฑ์ ได้แก่ เงินฝาก ประกันและกองทุน รวมทั้งตั๋วแลกเงิน (บี/อี) มาไว้ด้วยกัน เพื่อเสนอขายเป็นแพ็กเกจให้กับกลุ่มลูกค้าที่มีรายได้ประจำ พนักงานกินเงินเดือน โดยเน้นชูจุดขายเรื่องผลตอบแทนที่สูงขึ้นกว่าปกติและผลประโยชน์ทางภาษี 
อย่างไรก็ตาม หากลูกค้ารายใดต้องการซื้อผลิตภัณฑ์เพียงบางชนิดจะได้รับผลตอบแทนลดลงมา
“เรารวมเอาผลิตภัณฑ์ที่มีอยู่แล้วมารองรับมนุษย์เงินเดือนที่ต้องการผลตอบแทนสูงขึ้น เพื่อแซงขึ้นเป็นผู้นำตลาด” นายกฤษณ์ กล่าว
นอกจากนี้ จะปรับรูปแบบผลิตภัณฑ์เงินฝากออมทรัพย์พิเศษ ซึ่งอยู่ระหว่างพิจารณาว่าจะเป็นอัตราดอกเบี้ย วงเงินลงทุนขั้นต่ำและกลุ่มลูกค้า ขณะที่ผลิตภัณฑ์ประกันจะเพิ่มความคล่องตัวในการขายทั้งประกันสุขภาพและประกันรถยนต์ เพื่อรองรับการแข่งขันระดมเงินฝากในระบบ
นายกฤษณ์ กล่าวว่า การระดมเงินฝากที่รุนแรงในขณะนี้ ไม่ได้เกิดจากปัญหาด้านสภาพคล่อง แต่มาจากเงินเฟ้อและการลงทุนของภาครัฐและเอกชนที่จะเร่งตัวขึ้นในครึ่งปีหลัง ทำให้ธนาคารต้องล็อกต้นทุนเอาไว้ล่วงหน้า โดยปีนี้ธนาคารตั้งเป้าขยายฐานเงินฝากเพิ่มขึ้นเป็น 7 แสนล้านบาท จาก 6 แสนล้านบาท